**PIEMINEKĻU, PIEMIŅAS ZĪMJU UN PIEMIŅAS VIETU IZVEIDES KONSULTATĪVĀS PADOMES ATZINUMS**

Rīgā, 2025. gada 27. februārī

***Par skulptūru, kas atainos Latvijas neatkarības atjaunošanas nozīmīgākos etapus un vides objektu, kurā tiks pieminēti Lāčplēša kara ordeņa kavalieri, Ogrē***

1. **Iesniedzējs** *(norāda atzinuma īsu būtību un objekta nosaukumu, par kuru atzinums sniegts)***:**

Ogres novada pašvaldība iesniedza izskatīšanai Pieminekļu, piemiņas zīmju un piemiņas vietu izveides konsultatīvajā padomē (turpmāk – Padome) ieceri par divu objektu izveidi: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri.

1. **Paredzētā darbības vieta:**
	1. **Objekta veids un kadastra apzīmējums:** piemiņas vieta tiks izvietota Ogres novada pašvaldībai piederošajā nekustamajā īpašumā ar kadastra apzīmējumu 74010030339.
	2. **Objekta atrašanās adrese:** Rīgas iela 15, Ogrē, Ogres novadā.
2. **Iesniedzēja prasījums (iesniegums)** *(norāda informāciju atbilstoši saņemtajiem dokumentiem un MK noteikumiem Nr. 218)***:**

Izveidot: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri (turpmāk – iecere).

**4. Faktu konstatējums:**

**4.1. Pēc iesniegtās dokumentācijas saņemšanas (norāda saņemšanas datumu) vispārīgi apraksta galvenos faktus un iesniegto dokumentāciju:**

Viedās administrācijas un reģionālās attīstības ministrija (turpmāk – Ministrija) 2024. gada 11. septembrī ir saņēmusi Ogres novada pašvaldības (turpmāk – Pašvaldība) 2024. gada 10. septembra vēstuli Nr. 2-5.1/2196 “Par būvprojekta “Muzikālais teātris Rīgas ielā 15, Ogrē, Ogres novadā” 1. kārtas “Neatkarības laukums un tā pieguļošas teritorijas Ogrē pārbūve”” ar šādiem pielikumiem:

1. Pielikums Nr. 1 – skulptūru skice;
2. pielikums Nr. 2 – skulptūras risinājums ;
3. pielikums Nr. 3 – Gadu gājuma plākšņu shēma un specifikācija ;
4. pielikums Nr. 4 – Lāčplēša kara ordeņa kavalieru vides objekts;
5. pielikums Nr. 5 – GP ;
6. pielikums Nr. 6 – Lāčplēša kara ordeņa kavalieru apraksts;
7. pielikums Nr. 7 – Notikumu apraksts;
8. pielikuma Nr. 8 – papildpielikumi no 1 -26a.

Ministrija 2024. gada 16. septembrī ir saņēmusi Pašvaldības 2024. gada 16. septembra vēstuli Nr. 2-5.1/2249 “Par iesniegtā priekšlikuma izskatīšanas skaidrojumu un papildus informācijas sniegšanu” (turpmāk – vēstule), kurā Pašvaldība precizē, ka lūdz Padomes atzinumu par diviem objektiem: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri. Vēstulei pievienots precizēts Pielikumus Nr. 7, kurā Pašvaldība pārskatāmāk norādījusi notikumus, kas tiks iekļauti skulptūrā (plāksnēs), kā arī nozīmīgās personas, kas tiks izveidotas bronza skulptūrās.

Padome 2024. gada 26. septembrī pieņēma lēmumu un sniedza atzinumu atlikt ieceres vērtēšanu un noteica termiņu konstatēto trūkumu novēršanai līdz 2024. gada 14. novembrim.

Ministrijā 2024. gada 11. novembrī ir saņemta Pašvaldības 2024. gada 11. novembra vēstule Nr. 2-5.1/2831 “Par iesniegtā priekšlikuma izskatīšanu” ar šādiem pielikumiem:

1. pielikums – precizēti vēsturiskie fakti;

2. pielikums – Valsts valodas centra atzinums Nr. 1;

3. pielikums – Lāčplēša kara ordeņa kavalieri;

 4. pielikums - Valsts valodas centra atzinums Nr. 2.

Padome 2024. gada 28. novembrī pieņēma lēmumu un sniedza atzinumu atlikt ieceres vērtēšanu un noteica termiņu konstatēto trūkumu novēršanai līdz 2024. gada 13. decembrim.

Ministrijā 2024. gada 10. decembrī ir saņemta Pašvaldības 2024. gada 10. decembra vēstule Nr. 2-5.1/3213 “Par iesniegtā priekšlikuma izskatīšanu”.

Ministrijā 2024. gada 13. decembrī ir saņemta Pašvaldības 2024. gada 13. decembra vēstule Nr. 1-13/6899 “Par iesniegtā priekšlikuma izskatīšanas papildus informācijas sniegšanu” ar šādu pielikumu: attēls.

Padome 2024. gada 19. decembrī pieņēma lēmumu un sniedza atzinumu atlikt ieceres vērtēšanu līdz brīdim kamēr Pašvaldība nav iesniegusi Padomei precizētu ieceres dokumentāciju, atbilstoši Padomes 2024. gada 19. decembra atzinumā norādītajam.

Ministrijā 2025. gada 13. februārī ir saņemta Pašvaldības 2025. gada 13. februāra vēstule Nr. 2-5.1/382 “Atbildot uz saņemto vēstuli Nr. 1-13/7372 (19.12.2024.) Par iesniegtā priekšlikuma izskatīšanas papildus informācijas sniegšanu” ar šādiem pielikumiem:

1. ieceres skices un plāni;

2. atjaunināta skice V. Janumam, bez jebkādu simbolu, elementu pievienošanas.

Ministrijā 2025. gada 25. februārī ir saņemta Pašvaldības 2025. gada 25. februāra vēstule Nr. 2-5.1/479 “Papildinot atbildi uz saņemto vēstuli Nr.1-13/7372, 19.12.2024. Par iesniegtā priekšlikuma izskatīšanas papildus informācijas sniegšanu” ar šādu pielikumu: V. Januma fotogrāfija (1940.gads).

**4.2.** **Konstatē un apraksta vēsturiskā notikuma faktu vai personas vēsturisko nozīmīgumu un ietvertās ieceres atbilstību normatīvajiem aktiem:**

Iecere izveidot divus objektus: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri – ir konceptuāli atbalstāma.

**4.3. Ja padome atzīst, ka dokumentācijas vērtēšana jāatliek, tā atzinumā norāda konstatētos trūkumus:**

4.3.1.Vēršam uzmanību uz faktu, ka Pašvaldības iesniegtajā ieceres pieteikumā ar precizēto dokumentāciju – 14.02.2025. pavadvēstules Nr. 2-5.1/382 pielikumā "Gadu gājuma plākšņu teksti" (datne: OMT\_BP\_00\_TS-10-13\_GADU GĀJUMA PLĀKŠŅU SHĒMA UN SPECIFIKĀCIJA (1).pdf) – iekļautā informācija būtiski atšķiras no iepriekš ar diviem Valsts valodas centra atzinumiem saskaņoto tekstu redakcijas.

Proti, no 31 gadu gājuma plāksnes teksta tikai viens ir pilnībā korekts no latviešu valodas pareizrakstības un interpunkcijas viedokļa. Pārējo 30 plākšņu tekstos ir šādas neatbilstības normatīvo aktu prasībām valsts valodas lietošanas jomā: Nav atstarpju aiz gadskaitļu un datumu norādēm, ir liekas atstarpes starp vārdiem un vārdu vidū, vienotājdomuzīmes (–) vietā lietota defise (-) u. tml.

Tātad šie 30 plākšņu teksti neatbilst Valsts valodas likuma prasībām, kas noteic, ka publiskajā informācijā, kuru izvieto sabiedrībai pieejamās vietās, valsts valoda lietojama, ievērojot mūsdienu latviešu literārās valodas normas.

Līdz ar to Ogres novada pašvaldības iesniegtais ieceres pieteikums pašreizējā redakcijā nav atbalstāms no valsts valodas lietojuma viedokļa.

4.3.2. Iesniegtajos ieceres materiālos, kur redzama šajā piemineklī paredzētā V. Januma atveidojuma skice, ir redzams, ka skicē (sk. klāt pielikto attēlu Nr.1.) pulkvedis V. Janums ir attēlots stilizētā nacistiskās Vācijas Ieroču SS karaspēka virsnieka formas tērpa svārkos ar vācu formas tērpam raksturīgām iezīmēm: uzpleči, apkakles forma un aizdares veids, pogu izvietojums, kabatu izvietojums un kabatu pārliku dizains, dienesta pakāpju apkakles zīmotņu formu.

Ja mērķis ir bijis atspoguļot V. Janumu Latvijas armijas formas tērpā, vēršam uzmanību, ka nepieciešams šo atveidojumu mainīt uz mūsu valsts bruņoto spēku karavīru ietērpam raksturīgām iezīmēm, kādas bija Latvijas armijas karavīru formas tērpiem līdz 1940.gadam un kādu nesāja arī Latvijas armijas virsnieks V. Janums. Latvijas armijas formas tērpam, kā 1921.gadā, tā 1932.gada parauga, ir raksturīgi tikai dienesta pakāpju zīmotņu izvietojums un forma, formas tērpa apkakles (uz kuras izvietotas šīs zīmotnes) dizains un slēgtais aizdares veids, pogu un kabatu, kā arī kabatu pārliku dizains.

4.3.3. Atkārtoti norādām, ka Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 18.3. apakšpunkts noteic, ka pieteicējam ir jāiesniedz Padomei pieminekļa, piemiņas zīmes, piemiņas vietas vai informatīvās plāksnes ieceres īstenošanas dokumentus, kas satur izvietojamo objektu izmēru un tekstuālo saturu un 18.4. apakšpunkts noteic, ka pieteicējam ir jāiesniedz Padomei pieminekļa, piemiņas zīmes vai piemiņas vietas ieceres skices un plāni, kas satur izvietojamo objektu vizuālo un māksliniecisko noformējumu, novietojumu dabā, uz ēkām vai citiem objektiem un citu informāciju, kurai var būt nozīme arhitektoniskās, mākslinieciskās un dizaina kvalitātes novērtēšanā. Līdz ar to nepieciešams iesniegt Padomei nepārprotami saprotamu Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 18.3. un 18.4. apakšpunktā noteikto informāciju par ieceri.

Bez vajadzīgajiem objektu kopskatiem novietnes pilsētvidē nav iespējams ikvienam uztvert pagaidām tikai profesionāļiem acīmredzamo objektu ieceres māksliniecisko neveiksmi:

1) simboliskā vēstījuma pārprotamību, sadalot Neatkarības objektu (SKULPTŪRU ANSAMBLIS AR PROJEKCIJAS APGAISMOJUMU, IEBŪVĒTU STRŪKLAKU UN OGRES PILSĒTAI NOZĪMĪGU PERSONU MĀKSLINIECISKU ATTĒLOJUMU ELEMENTIEM) divās atsevišķās daļās;

2) visu objektu mērogu šajā laukumā un savstarpējo izvietojumu;

3) fona un objektu krāsu toņu attiecības, novietojot tos viļņoti raibajā celiņā;

4) galvenā objekta formveides principus un izmantotos materiālus šim daudzdaļīgajam telpiskajam objektam, kurš nav tapis kā autordarbs un nav izvēlēts konkursa rezultātā, bet katrā no sūtījumiem ir apzīmēts ar citu nosaukumu;

5) galvenā objekta cilņos attēloto nozīmīgo personu tēlveides paņēmienus, to kopsalikumu un attiecību ar pārējiem elementiem;

6) strūklakas daļas nezināmo izskatu paredzētajā darbībā;

7) informācijas uztveramības iespējas LĀČPLĒŠA KARA ORDEŅA KAVALIERU PIEMIŅAS OBJEKTĀ gaišajā un tumšajā diennakts laikā.

Ņemot vērā visu iepriekš minēto, ieceres dokumentāciju ir nepieciešams precizēt.

4.3.4. Attiecībā uz Padomes 2024. gada 19. decembra atzinumā norādīto un atkārtoti norādām, ka Padomei nav iebildumu par iecerei, ja tās vizuālais risinājums nepārkāpj likumā “Par padomju un nacistisko režīmu slavinošo objektu eksponēšanas aizliegumu un to demontāžu Latvijas Republikas teritorijā” (turpmāk – Likums) noteiktos eksponēšanas aizlieguma kritērijus. Likums paredz trīs eksponēšanas aizlieguma pamatus, tātad ne tikai simbolika.

 Attiecībā uz minēto īpaši izceļams, ka Likums kā patstāvīgu eksponēšanas aizlieguma kritēriju paredz ne tikai PSRS vai nacistiskās Vācijas okupācijas varu, ar to saistītu notikumu vai personu slavināšanu (Likuma 3. panta 1. punkts) vai totalitārisma, vardarbības, militāras agresijas, kara un kara ideoloģijas slavināšanu (Likuma 3. panta 2. punkts), bet arī padomju varas vai nacisma simbolu esamību pašu par sevi (Likuma 3. panta 3. punkts).

Padome jau iepriekš ir izteikusi lūgumu iniciatīvas autoriem vērtēt personību izvēli Likuma kontekstā, kā arī vairākkārtīgi ir norādījusi uz ieceres nepilnībām gan vēsturiskos faktos, gan noformējumā. Ņemot vērā visu iepriekš minēto, ieceres dokumentāciju ir nepieciešams precizēt.

1. **Atzinuma pamatojums** *(norāda atzinuma un pieņemtā lēmuma pamatojumu)***:**

Atzinumu un pieņemto lēmumu pamato: vēsturiskā nozīmīguma fakts.

**6. Atzinums:** **Norāda padomes sēdes datumu un pieņemto lēmumu** *(atbalstīt ieceri; neatbalstīt ieceri; atlikt ieceres vērtēšanu konstatēto trūkumu dēļ, nosakot termiņu to novēršanai)***:**

Pieminekļu, piemiņas zīmju un piemiņas vietu izveides konsultatīvās padomes 2025. gada 27. februāra sēdes protokola Nr. 31 lēmums:

- atlikt ieceres vērtēšanu šā atzinuma 4.3. apakšpunktā konstatēto trūkumu dēļ;

- noteikt vēlamo termiņu konstatēto trūkumu novēršanai - līdz brīdim kamēr Pašvaldība nav iesniegusi Padomei precizētu ieceres dokumentāciju, atbilstoši šā atzinuma 4.3. apakšpunktā norādītajam.

Padomes priekšsēdētāja Elita Turka

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU